Eskom-skuld: Nog dorpe van vandag sonder kragArgieffoto Talle dorpe in Noordwes en die Noord-Kaap sal vandag sonder elektrisiteit wees, soos Eskom voortgaan met die implementering van beurtkrag in ŉ poging om munisipaliteite te dwing om hul agterstallige skuld te betaal. Eskom het gesê beurtkrag sal van vandag af in die Naledi, Lekwa-Teemane en Kgetlengrivier-munisipaliteite ingestel word, wat Vryburg, Stella, Bloemhof, Christiana, Koster en Swartruggens insluit. In die Noord-Kaap sal die Ubuntu en Renosterberg-munisipaliteite se krag afgesny word, wat die inwoners van Victoria-Wes, Richmond, Van der Kloof, Petrusville en Philipstown sal raak. Die krag sal elke weeksdag tussen 06:00 en 08:00 en 17:00 en 19:30 afgesny word, asook naweke tussen 08:30 en 11:00 en 15:00 en 17:30. Sedert Eskom aangekondig het hy moet noodgedwonge sekere munisipaliteite se kragvoorsiening afsny in ŉ poging om die miljarde rande wat aan die kragverskaffer verskuldig is in te vorder, het verskeie van die munisipaliteite betalingsooreenkomste met Eskom gesluit om te verhoed dat hul krag afgesny word. Eskom het Woensdag gesê die Madibeng- en Maquassi Hills-munisipaliteite in Noordwes het intussen ook die “veilige lys” gehaal. “Ons is uiters bemoedig deur die reaksie wat ons tans kry en wil al die munisipaliteite bedank wat die moeite gedoen het om hul rekeninge te betaal en betalingsooreenkomste vir hul agterstallige skuld te sluit,” het Matshela Koko, Eskom se waarnemende uitvoerende hoof, gesê. Eskom het in sy verklaring gesê die besluit om munisipaliteite se krag af te sny was nie ŉ maklike besluit nie, maar eerder ŉ laaste uitweg vir die kragverskaffer. “Ons troos ons aan die feit dat ons alles in ons vermoë gedoen het om die uitstaande skuld op vriendskaplike wyse in te vorder,” het die verklaring gelui. Eskom het ook genoem dat hy volgens wet en sy kragverskaffingsooreenkomste met die munisipaliteite by magte is om die elektrisiteit geheel en al af te sny, maar sê hy het verkies om ŉ sagter benadering te volg deur dit slegs sekere tye van die dag af te sny. “Ons sal die nakoming van die betalingsplanne en die betaling van die huidige rekeninge van die munisipaliteite streng monitor en enige wanbetaling sal daartoe lei dat die krag sonder verdere kennisgewing afgesny word. Munisipale kliënte word aangemoedig om met hul onderskeie verskaffers te skakel om die nuutste inligting oor die munisipaliteite se uitstaande skuld te kry.”